sfærisk trekant
En sfærisk trekant er et område på en kugleflade afgrænset af tre storcirkelbuer. Sædvanligvis betragter man kun konvekse trekanter, hvor de tre indre hjørnevinkler er mindre end eller lig 180°. Vinkelsummen i en sådan sfærisk trekant ligger i intervallet fra 180° til 540°. Vinkelsummen minus 180° er proportional med trekantens areal, se sfærisk eksces.
De ligninger, som udtrykker relationerne mellem vinkler og sidelængder i sfæriske trekanter, behandles i den sfæriske trigonometri.